S AI je možné všetko

Pred pár týždňami som si na mojom notebooku nainštaloval malý lokálny AI model, ktorý sleduje živý obraz z kamery a vyhodnocuje, čo sa v ňom odohráva. Zapol som webkameru v tme. V skoro úplnej tme rozoznal mňa aj predmety v miestnosti.

Detekcia na živom obraze v skoro úplnej tme, na mojom notebooku.

Že takéto veci existujú, som vedel dávno. Oči mi otvorilo niečo iné. Dostupnosť. Nainštaloval som to na jeden prompt. Zadarmo. Beží celý na mojom stroji a nikam neposiela dáta. A tá kvalita. Toto nie je nástroj zamknutý v laboratóriu s rozpočtom. Je dostupný komukoľvek, hneď, v tejto kvalite.

Každý si dnes môže urobiť inteligentný kamerový systém a automaticky na živom obraze analyzovať, čo potrebuje. Môže si to sám pomocou AI naprogramovať, dotrénovať.

To je tá myšlienka. Nie že AI dokáže výnimočné veci. To vieme. Ale že tá schopnosť je v rukách kohokoľvek. Zadarmo, lokálne, na jeden prompt.

Že schopnosť dodávať AI nielen oči, uši, ale aj ruky, nohy, krídla, má ktokoľvek. Inak povedané, že ktokoľvek, kto skutočne chce, vie dostať do svojho súčasného hardvéru schopnosti, ako je toto inteligentné AI videnie, učiť nejaký stroj sa autonómne pohybovať, vyhodnocovať svoje okolie. Výsledkom môže byť trebárs dron, ktorý na poli robí postreky proti škodcom, alebo bezpečnostný systém svojho vlastného domu.

Stále viac a viac si uvedomujem, že už dnes je možné všetko. A ak v niečom neviem ako, znamená to len, že nevidím dostatočne ďaleko na to, aby som to uvidel.

Text bola len prvá vrstva

Kto si myslí, že AI sa týka len generovania textu či obrázkov, ten by sa mal konečne zobudiť. Všetko, čo je digitálne alebo sa dá zdigitalizovať, je automatizovateľné a bude automatizované. Či dnes, zajtra, o rok alebo o dva. Je rozhodnuté.

Bariéra pre automatizáciu nie je o tom, či sa tá činnosť robí na počítači. Je o tom, či tá vec, ktorá činnosť vykonáva, má v sebe počítač. Ak áno, AI to bude vedieť ovládať.

Keď dnes niekto napojí AI na analytický nástroj, príde mu to ako vrchol. Nie je. Je to najspodnejšia vrstva. Je to softvér, softvér je text.

Nad ním agent, ktorý nečaká na pokyn ku každému kroku, dostane cieľ a sám volí kroky. A nad ním stroj. Kamera, dron, robotická ruka. Fyzický hardvér bežiaci na jednotkách a nulách je len ďalšia vrstva toho istého.

Nebudem klamať, že každá vrstva je rovnako ľahká. Nie je. Čím ďalej od textu, tým je to ťažšie: hardvér, bezpečnosť, regulácia, fyzické riziko. Ale zároveň je to zo dňa na deň dostupnejšie a dostupnejšie. To, čo pred dvomi rokmi vyžadovalo tím a rozpočet, som ja spravil za 5 minút na jeden prompt na notebooku.

Ak sa rozhodnete zautomatizovať nejaký proces, je jedno, či je to automatizácia newslettera alebo pestovania uhoriek, môžete. Stačí si vybrať proces, povedať o ňom správnemu AI nástroju a on vás navedie.