Slovensko 2026: Úpadok ekonomiky a nevyužitý potenciál turizmu

Slovenská ekonomika v roku 2025 rástla najpomalšie spomedzi krajín V4. Ako sme sa dostali z pozície Tatranského tigra, jednej z najrýchlejšie rastúcich ekonomík EÚ, na kraj rebríčka? A čo by mohlo situáciu zmeniť?

Slovensko VS Česko

Keď som v roku 2016 prišiel na univerzitu do Prahy, posledné dostupné dáta o výkonnosti ekonomiky, napríklad HDP na obyvateľa v parite kúpnej sily, ukazovali celkom jasný trend. Slovensko sa približovalo k Česku a vyzeralo to, že ak si udrží tempo, môže ho dokonca predbehnúť.

Nebolo to len o dátach. Spolužiaci z Česka, tí z ekonomických odborov, mi to sami od seba spomínali na rôznych študentských akciách. Hovorili, že nám závidia, hlavne ekonomické reformy z prelomu milénia a tempo, akým sme rástli.

Bol to dobrý pocit.

Mal som v hlave, z dnešného pohľadu, celkom odvážny obraz: ešte pár rokov a Slovensko predbehne „staršieho brata" ekonomicky aj platovo. Jasné, mali sme svoje problémy. Ale zároveň bolo vidieť, že sa v niečom posúvame dopredu.

To sa ale veľmi rýchlo skončilo.

Čo sa stalo a ako to zvrátiť?

Tatranský tiger 2000–2008: Ako Slovensko zažilo najrýchlejší rast v EÚ

Slovensko si prešlo obdobím, v ktorom sa označovalo ako „Tatranský tiger".

V rokoch 2004–2007 sme patrili medzi najrýchlejšie rastúce ekonomiky v EÚ, s rastom okolo 6 % ročne. V roku 2007 dosiahol medziročný rast v štvrtom kvartáli 14,3 %, najvyšší rast HDP spomedzi všetkých členov OECD a EÚ v tom roku.

Zároveň sme sa výrazne priblížili k Česku. Z úrovne 62 % českého HDP na obyvateľa v parite kúpnej sily v roku 1993 sme sa dostali na 91 % okolo rokov 2010–2013. V tom období sme boli historicky najbližšie.

Tomuto predchádzali konkrétne kroky. Dve vlády Mikuláša Džurindu v rokoch 1998–2006 spustili rozsiahle reformy: privatizácia, otvorenie ekonomiky zahraničnému kapitálu, vstup do EÚ v roku 2004. Kľúčovým krokom bola daňová reforma z roku 2004: jednotná sadzba 19 % pre príjmy fyzických osôb, firmy aj spotrebu. Slovensko bolo prvou krajinou OECD s takýmto systémom. K tomu žiadna daň z dividend a voľnejší Zákonník práce.

Kumulatívny objem priamych zahraničných investícií vzrástol z 2,1 miliardy dolárov na začiatku roka 1999 na 18,45 miliardy dolárov ku koncu roka 2006, takmer deväťnásobok za sedem rokov. Ku koncu roka 2006 boli priame zahraničné investície na obyvateľa najvyššie v regióne, vyššie ako v Česku, Maďarsku aj Poľsku.

Slovensko sa stalo atraktívne pre kapitál.

Slovenská ekonomika v roku 2026: Ekonomický úpadok

Dnes už pre investorov atraktívni nie sme.

Do Slovenska neprichádzajú nové firmy v takom rozsahu ako predtým a odchádzajú z neho aj tie naše. Príkladom je GymBeam, firma s košickými koreňmi, ktorá po investícii 110 miliónov eur presunula materskú spoločnosť do Rakúska.

Zakladateľ Dalibor Cicman to pomenoval jasne: Rakúsko ponúka stabilnejšie a predvídateľnejšie podnikateľské prostredie.

Najnovší rebríček predvídateľnosti podnikateľského prostredia od World Intellectual Property Organization zaradil Slovensko na 115. miesto zo 139 krajín. V rámci V4 sme najhorší. V rámci EÚ sme na chvoste.

GymBeam nie je výnimka.

V roku 2025 zaniklo na Slovensku 7 708 firiem, najviac za šesť rokov. Ekonomický úpadok Slovenska nie je len štatistika. Je to každodenná realita firiem, ktoré odchádzajú alebo zanikajú.