Prečo adopcia AI vo firmách zlyháva

Zamestnanci majú vo firme k dispozícii najlepšie dostupné AI modely súčasnosti, majú napojené konektory, vedia, ako to používať, majú vo firme pozitívny príklad kolegov, ktorí to používajú. Ale oni to proste nepoužijú. A to v takej miere, že pred poradou nenapíšu jeden prompt, aby im našiel zásadné veci v ich vlastnom reklamnom účte, a radšej riskujú, že nejaké nedostatky odhalí niekto iný.

Toto sa deje.

Nedávno som na jednej porade našiel v reklamnom účte kampaň, ktorú niekto považoval za neefektívnu. Medzi reklamami danej kampane bolo video, ktoré malo z hľadiska CTR a CPC veľmi veľký potenciál. Také dobré čísla som v tom účte dávno nevidel. Lenže nezobrazila sa dosť ľuďom, takže ten potenciál zďaleka nebol využitý. Ani objavený, pretože ju reklamný špecialista vypol.

Nestalo by sa to, keby sa kolega spýtal AI modelu, ktorý má prepojený so svojím reklamným účtom.

Prečo ľudia nepoužívajú AI, ktorú majú vo firme

Keď sa bavím s kolegami z rôznych oddelení o tom, ako dnes pracujú, je to, akoby som navštívil skanzen. Hovorím si, veď je rok 2026, takéto veci sa ručne už nerobia. Potom si uvedomím, že áno, robia. Skutočná adopcia AI je úplne na začiatku, a to v moderných, na technológiách postavených firmách. V konzervatívnejších firmách a štátnych inštitúciách sa často ani nezačala.

Nie je to o čase ani o technických zručnostiach. Je to zotrvačnosť starého myslenia. Ľudia sa jednoducho nezastavia a nespýtajú sami seba, či by to nemohli riešiť inak, či by im v tej veci nepomohla AI.

Pochopte, že je rok 2026

Všetci sa, prosím, zastavte. Urobte krok späť, aby ste videli celú svoju agendu, ktorú v práci robíte, procesy, ktorých ste súčasťou, a položte si otázku, ako tú prácu za vás môže urobiť stroj. Aké nástroje na ten stroj si potrebujete napojiť. Napríklad nástroj na odosielanie newsletterov, grafický program alebo reklamný systém. Čokoľvek, čo potrebujete.

Ak to neurobíte, pravdepodobne vás nahradí niekto, kto to urobí.