Ktorú prácu AI nenahradí?

Sedemdesiat percent. Tam začína prvý výstup AI, aj keď jej dáte celý firemný kontext aj najlepšie príklady z minulosti. Hovoríme o type výstupu, ktorý sa nedá zadefinovať programaticky. Je zložitejší. Často ide o kreatívnu prácu.

Sedemdesiat percent nie je hotová práca

Pri jednom opakovanom type výstupu som sa dostal na osemdesiat percent za týždeň. Každé jedno percento vyššie je ťažšie než to predošlé. Model má referenčnú šablónu, má skill, má pozitívne príklady. A aj tak občas niečo prehliadne, kvôli svojej kapacite a kontextu, ktorý je schopný brať do úvahy. Alebo tú šablónu použije zle.

Sedemdesiat percent na jeden promt stačí na to, aby človek uveril, že sto percent príde rýchlo. V niektorých úlohách je to pasca. Preto záleží, do akých úloh sa púšťame.

Vráťme sa ale k výstupu a položme si otázku: prečo je často také ťažké dostať sa aspoň na deväťdesiatpäť percent? Sú za tým tri veci.

Buď AI nemá dostatočne kvalitný kontext. Teda nemá informácie.

Alebo informácie má, ale nemá nástroje, ako prácu spraviť na sto percent. Prípadne nástroje má, no nevie ich správne použiť.

Alebo nemá nástroje, ktorými by skontrolovala, či je výstup na deväťdesiat alebo na sto percent. Prípadne ich má, no nevie ich na tú kontrolu správne použiť.

Výsledok je rovnaký. Majiteľ firmy alebo zakladateľ s tým nie je spokojný.

Čo majiteľ vidí a stroj nie

Majiteľ má konkrétnu predstavu, ako vyzerá dobrý produkt a dobrý marketing. Často na úrovni detailu, ktorý nikde nezapísal. Vie, ako sa má na produktoch a v marketingu pracovať s identitou značky. Vie, ako má vyzerať dobrý výstup. Tú predstavu nosí v hlave a pozná ju, keď ju vidí.

Má v zásade dve možnosti. Mať vo firme niekoho, kto tieto jeho predstavy dostáva do AI. Alebo to robiť sám.

Prečo nahrávka z porady nestačí

Logická námietka znie: nech sa to AI naučí sama, z mailov a porád. Lenže z nahrávky sa stroj nedozvie, ktorú verziu výstupu marketing nakoniec považoval za správnu. To rozhodnutie je úsudok, ktorý padol mimo zápisu.

Niekto pri tom počítači proste musí sedieť. Bez toho to nejde a zatiaľ nepôjde.

Koľko to naozaj trvá

Dať firemný kontext do AI nie je jedno nahratie dokumentu. Sú to dni, týždne, niekedy mesiace za počítačom. Závisí to od toho, aká je firma veľká a ako špecificky robí veci oproti „normálu“, ktorý sa AI naučila z trénovacích dát a z internetu. Čím viac sa firma od toho normálu líši, tým viac práce.