Dokáže AI nahradiť ľudský úsudok?

AI dnes dokáže vytvoriť grafiku do reklamy. Napíše newsletter. Pripraví produktovú stránku. Človek, ktorý to robil pred ňou, vo firme pravdepodobne stále sedí. Otázka je, čo presne je a bude jeho úloha?

Dlho sa hovorilo, že AI prevezme len rutinu a človeku zostane to dôležité. Nemusí to tak byť. AI vie rýchlejšie než človek zistiť, kde je vo firme najväčší potenciál pohnúť tržbami, akvizíciou, retenciou. A zvládne aj samotnú exekúciu krokov, ktoré sama navrhne.

Keď AI spraví aj rozhodnutie aj prácu, čo zostane človeku?

Mohlo by nás napadnúť, že úsudok.

ČO JE ÚSUDOK V PRAXI

Je to schopnosť pozrieť sa na výstup a vedieť, či je dobrý, a vedieť to v kontexte konkrétnej firmy, nie všeobecne.

Vezmime si prácu reklamného špecialistu. AI mu vygeneruje desať grafík. Ak ten človek nemá úsudok o tom, ako vyzerá dobrá reklamná grafika v kontexte tej konkrétnej firmy (jej zákazníka, jej brand voice, jej trhu) tak nemôže byť ten, koho úsudok rozhoduje. Klikne na tú, ktorá sa mu páči. To nie je úsudok, o ktorom hovorím. To je subjektívny vkus bez opory.

To isté platí pre newsletter. Pre produktovú stránku. Pre čokoľvek, čo sa dá delegovať na AI. Hodnota človeka sa presunula z toho, že to vyrobí, na to, že to posúdi. A posúdiť vie len ten, kto má v danej veci skutočnú odbornosť ukotvenú v kontexte firmy.

PROBLÉM JE, ŽE VÄČŠINA HO NEMÁ

Tu je nepríjemná časť. Väčšina ľudí, ktorí v nejakom odvetví dnes pracujú, má horší úsudok než AI. Nie lepší. Niektorí sú si toho vedomí a tak sa rozhodnú úsudok delegovať: nechajú AI rozhodnúť aj o tom, čo je dobré, lebo sami to nevedia posúdiť spoľahlivejšie.

Ale keď človek nevie správne posúdiť kvalitu, nemôže ani zmysluplne delegovať prácu na AI. Delegovať znamená zostať zodpovedný a vedieť skontrolovať. Kto skontrolovať nevie, len odovzdá a dúfa, toho pozícia stratí zmysel.

V mnohých firmách to vidno celkom jasne. Je tam niekto, kto len vyberie z toho, čo AI vygeneruje, podľa pocitu, a na výsledku sám nič nemení. A je tam niekto, kto je k výsledku kritický a na základe koho podnetov sa výstup naozaj opravuje. To je deliaca čiara.

Tá menšina na druhej strane čiary je iná. Ich úsudok, ukotvený v kontexte firmy, býva oveľa lepší než to, čo dodá AI. A práve dostať AI na ich úroveň je to ťažké.

DOKÁŽEME AI NAUČIŤ ÚSUDOK?

Toto je zásadná otázka. Moja odpoveď: áno, ale nie tak, ako si väčšina predstavuje, a nikdy nie na jeden prompt.