Ako blogovať v AI dobe

Budem hovoriť za seba, za to, čo mne dáva zmysel čítať a písať. Mne nedáva zmysel byť sekundárnym zdrojom informácií. Zhŕňať niečo, čo už bolo zverejnené.

Zistil som, že tento typ obsahu ma nebaví ani čítať, ani písať.

Ako blogovať v dobe umelej inteligencie?

To, čo ma zaujíma, je byť primárnym zdrojom informácií. Niečo urobiť a napísať o tom. Niečo zistiť a napísať o tom. Absolvovať zaujímavý rozhovor a napísať o tom. Pretože to je niečo, čo žiadny stroj ani algoritmus nikdy nenahradí: jedinečnú skúsenosť. A nejde len o to, že je jedinečná. Je to skúsenosť niekoho, kto do danej témy vložil veľa energie. Venuje sa jej napríklad desať rokov v práci alebo ju päť rokov študoval na univerzite. A presne o takýchto témach, o mojich témach, rád píšem.

Písanie bez pomoci umelej inteligencie ma formuje

Písanie je pre mňa veľmi často mentálne cvičenie, ktoré ma posúva. V téme idem počas písania často hlbšie, než som šiel kedykoľvek predtým. Formuje ma to.

Toto nadväzuje na môj minulý článok, kde som písal o tom, že by sme si mali nechať niečo, čo robíme sami, s námahou a bez pomôcky. Nie preto, že to nevie spraviť stroj, ale preto, že to robí nás.

O čom písať blog v dobe umelej inteligencie?

Ja som si vybral písanie o témach, ktoré sú pre mňa náročné. Ktoré vyžadujú, aby som niečo zložité pochopil, usporiadal si myšlienky, alebo sa dostal k informácii, ktorá nie je verejne dostupná.

A toto ma baví. Posúva to mňa a možno to ešte prináša hodnotu aj niekomu, kto to číta. To je pre mňa dvojitá radosť.