Môj blog je plný agentov a botov

V minulosti som písal o tom, ako som si vyvíjal vlastný analytický nástroj. Postavil som ho tak, aby bol v súlade s ochranou osobných údajov. A to natoľko, že od návštevníka stránky ani nepotrebuje súhlas. Písal som aj o tom, aké problémy som pri vývoji riešil a ako mi v tom pomáhala AI.

Tento nástroj mal už v prvej verzii zabudovanú detekciu botov a podozrivého správania (pravdepodobných botov). Ale nestačilo to. Návštevy, a najmä návštevy z directu, mali veľmi vysoký počet a zvláštne veľký podiel na celkovej návštevnosti. Preto som sa rozhodol do tejto témy opäť ponoriť a vylepšiť svoje vlastné analytics.

Teraz, potom čo sa mi to podarilo už do značnej miery vyladiť, so záujmom čítam príspevky o tom, ako niekto tvrdí, že 20 % návštev jeho webu sú boti a 80 % ľudia. Na pár takých príspevkov, napríklad na Threads, som zareagoval, že toto som si kedysi tiež myslel, dnes by som povedal, že bližšie k pravde aj na tom vašom webe bude opačný pomer.

Ako som k tomuto pohľadu dospel?

Môj analytický nástroj. Prepínač na skrytie AI agentov a poznámka, že medziročné porovnanie je zatiaľ podhodnotené, kým staré dáta obsahujú botov spred filtra.

Čo prvá verzia môjho vlastného analytického systému identifikovala ako bota

Prvá verzia stála hlavne na dvoch veciach. Prvá bola jednoduchá. Poznám zoznam známych robotov a hľadám ich meno v hlavičke prehliadača. Googlebot, GPTBot, Amazonbot a ďalšie. Druhá vec bol prehliadač, ktorý neposiela jazyk stránky. To býva tichý znak, že za návštevou nie je človek.

Toto chytí tých zrejmých. Lenže objavila sa nová skupina návštev, ktorú to nechytí. Sú to programy, ktoré sa tvária ako bežný prehliadač. Nemajú v hlavičke meno bota. Majú parametre človeka. Pôvodný filter ich neodhalí.

Prečo scroll nestačí

Napadlo mi, že človeka spoznám podľa toho, že na stránke niečo robí. Že scrolluje, číta, klikne. Niekedy platilo, že robot toto neurobí.

Dnes to už neplatí. Tieto nové programy stránku naozaj spustia. Vyrolujú článok, kliknú na tlačidlo, správajú sa skoro ako človek. Scroll mi teda povie, že návšteva je s určitou aktivitou. Nepovie mi, či za ňou bol človek.

Viac znakov naraz

Tak som prestal hľadať jeden znak a začal som ich skladať. Sám o sebe nestačí žiadny. Ale keď ich dám viac dohromady, vznikne skóre. Podľa neho viem návštevu označiť ako pravdepodobného AI agenta aj vtedy, keď ju jeden jediný znak neprezradí.