Priepasť medzi profesionálmi v AI dobe

Pred pár dňami som mal pohovor so seniórnym marketérom. Skúsený človek, roky praxe. Spýtal som sa ho na AI.

Povedal, že ju takmer nepoužíva. Občas sa jej opýta, ako niečo technické nastaviť. Nič viac. Nezjednodušuje si ňou rutinné úlohy. Mal jednu zlú skúsenosť s výstupom a usúdil, že je príliš skúsený na to, aby mu to dávalo hodnotu, keď to nie je stopercentné.

To ma zaujalo. Presne tento postoj sa dá pozorovať v rôznych odvetviach, napríklad aj medzi niektorými skúsenými programátormi.

Poznám aj druhú stranu. Profíkov, ktorí si automatizujú všetko, čo sa automatizovať dá. Keď majú niečo vykonať, prvé, čo im napadne, je otázka: dá sa to spraviť cez AI? A keď áno, spravia si na to nástroj. A už to nikdy neklikajú ručne ani nepíšu ten kód ručne.

Dvaja seniórni ľudia robia dnes tú istú prácu v tom istom odbore. Ale ich pracovné dni vyzerajú úplne inak. Za desať rokov v e-commerce som taký rozdiel nevidel.

Ten senior tú istú úlohu spraví dnes, spraví ju o týždeň a spraví ju o rok. Zakaždým od začiatku. Ten druhý ju vyrieši raz, postaví okolo nej automatizáciu a potom sa k nej vracia len vtedy, keď ju treba doladiť alebo opraviť.

Obaja pracujú rovnako tvrdo. Rozdiel je v tom, či sa z výsledku práce stane základ, na ktorý sa na druhý deň pristaví nadstavba, alebo či človek robí každý deň prácu odznova.

Ja patrím k tým druhým. Nič nerobím dvakrát. Čo raz vyriešim, k tomu sa vraciam len ako k postavenému základu, na ktorom staviam niečo ďalšie.

A baví ma to. Pre niekoho je ťažko predstaviteľné ako veľmi. Je to ten istý pocit, aký som mal, keď som sa na základnej škole učil programovať. Vtedy ma to pohltilo. Teraz, pri AI a automatizáciách, cítim podobné flow.

Stretávam sa, napríklad na pohovoroch, s ľuďmi, ktorí to tak vôbec nemajú. Ten senior odmietol AI, lebo výstup nebol stopercentný. Ale tak to nefunguje.

Keď ide o zložitý problém naviazaný na kontext firmy, prvá verzia automatizácie ho zvládne na osemdesiat, deväťdesiat percent. To nie je zlyhanie. To je začiatok. Postupne sa to zlepšuje.