Ako nájsť blogy skutočných ľudí

Roky som čítal hlavne knihy. Blogy a jednotlivé články som nachádzal náhodne: buď som na niečo narazil na sociálnych sieťach, alebo som našiel zaujímavý článok, keď som niečo hľadal na Google. V poslednom čase to prestalo fungovať. Veľkú časť textov, ktoré sa ku mne dnes dostanú, napísal stroj. Kvalitné texty od skutočných ľudí sa hľadajú čoraz ťažšie.

Prvá vec, ktorej je potrebné porozumieť, je, že internet nie je jedno miesto. Má vrstvy. A časť ľudí sa presunula do inej vrstvy, než v ktorej ju väčšina z nás hľadá.

Verejný web

Verejný web je to, čo väčšina ľudí považuje za celý internet. Google, verejné stránky, feed na sociálnych sieťach. Všetko, čo sa dá vyhľadať a čo je otvorené každému.

Táto vrstva sa zmenila. Je zaplavená obsahom, ktorý napísal stroj. Hovorí sa tomu mŕtvy internet: miesto, kde veľkú časť textov, obrázkov a odpovedí už netvoria ľudia. Písal som o tom už skôr.

Môžete tiež naraziť na pomenovanie temný les, v ktorom zdanlivo nie je život, ale on tam je, len je tichý, skrytý pred predátormi, ako sú trackeri, boti, trollovia, reklama, algoritmy, manipulátori s našimi emóciami a tvorcovia clickbaitu. Metafora temného lesa pochádza od sci-fi spisovateľa Liou Cch'-sina; na internet ju v roku 2019 aplikoval Yancey Strickler. Dizajnérka a antropologička Maggie Appleton ju neskôr použila na dobu umelej inteligencie: verejný web je natoľko zaplavený generovaným obsahom, že skutoční ľudia sa skrývajú do uzavretých priestorov.

Cozy web, IndieWeb a RSS

Kam odišli? Časť do takzvaného cozy webu: sú to priestory s bránou, napríklad súkromné čety a uzavreté komunity. Pojem pochádza od Venkatesha Raa. A časť do tichej časti verejného webu: malé osobné blogy, ktoré zostávajú otvorené každému, len ich žiadny algoritmus nepodsúva. Tie sledujete cez RSS a niektoré sú navzájom prepojené cez IndieWeb, komunitu osobných webov, ktorá postavila otvorené štandardy ako Webmention a microformats.

V cozy webe aj na tých blogoch stále píšu ľudia pre ľudí. Problém je, že sa k nim veľmi zriedka dostanete cez Google alebo iný algoritmus. Musíte sa do nej dostať inak. Jednou z ciest je zoznam, ktorý vedie človek, nie algoritmus. Presne preto som spravil Human filter.

Vrstvy sa dajú na niektorých weboch vnímať aj vizuálne, stránky, ktoré sú skryté pred predátormi z temného lesa, často vyzerajú inak ako moderný štýlový web. Ako to vyzerá na mojom blogu, ukazujem na samostatnej stránke cozy web. Ale viem, čo dokážu tí, ktorí aplikujú AI a algoritmy, a nebudem sa diviť, keď sa začne imitovať aj špecifický štýl komunitných webov a osobných blogov.

Ako sa do tej vrstvy dostať

Nástroje, ktoré to umožňujú, existujú roky. Sú staré a jednoduché. Mne samému dlho nič nehovorili, kým som ich nepotreboval. Začal som sa o ne zaujímať asi pred rokom, keď som sa rozhodol viac rozvinúť svoj blog čo sa týka jeho funkcií. Takto som sa dostal k RSS. Čo to je?

RSS a čítačka

Väčšina zavedených blogov má okrem bežnej stránky aj druhú adresu, takzvaný RSS feed. Je to spravidla ten istý obsah, ale v podobe pre čítačky: sú to počítačové či mobilné aplikácie, ktoré vám budú ukazovať texty len od tých autorov, ktorých chcete čítať.

RSS čítačka je taká aplikácia. Vložíte do nej feed adresy blogov a ona ich sama prechádza a dáva vám všetky nové články na jedno miesto. Funguje ako schránka, ale pre blogy. Vy nikam nechodíte, obsah chodí za vami, a rozhodujete vy, nie algoritmus.

Jeden súbor pre celý zoznam (OPML)

Keby ste chceli sledovať skupinu blogov, museli by ste do čítačky pridať všetky ich adresy jednu po druhej. Na to existuje OPML: jeden súbor, v ktorom je zoznam feed adries. Naimportujete ho do čítačky raz a máte v nej všetko.

Newslettre

Newsletter je pre širokú verejnosť najzrozumiteľnejší. Autor vám sám posiela svoje texty do e-mailovej schránky. Nič nespravujete, len sa prihlásite.

Ako čítam iné blogy ja

Na svojom webe som spravil stránku Human filter. Zdieľam na nej autorov, blogy a články, ktoré som prečítal a považujem za dobré, vždy s odkazom na originál a menom autora. Žiadny algoritmus, len jeden človek a to, čo naozaj čítal.

K tej stránke patrí aj RSS feed a jeden OPML súbor. Ten obsahuje feedy všetkých autorov, ktorých na Human filtri odporúčam. Kto si ho naimportuje do čítačky, začne jedným krokom sledovať všetkých autorov, ktorých odporúčam.

V mojej vlastnej čítačke mám len to, čo dávam do Human filtra. Čítam teda presne tých autorov, o ktorých píšem.

Prvý krok

Ak chcete začať, stačí málo. Stiahnite si bezplatnú RSS čítačku, naimportujte do nej môj OPML súbor z Human filtra a máte na pár klikov kvalitné texty od skutočných ľudí. Alebo sa prihláste na newsletter niekoho, koho radi čítate.

Skutoční ľudia z internetu nezmizli. Len sa presunuli do vrstvy, do ktorej treba vojsť inak.