Čo je teória mŕtveho internetu a vrátime sa do offline?

Internet sme brali ako hlavný smer cesty. Miesto, kde sa odteraz odohráva práca, vzťahy aj zábava.

Čo ak to bola len dočasná bočná trasa?

ČO JE TEÓRIA MŔTVEHO INTERNETU?

Teória mŕtveho internetu (po anglicky dead internet theory) hovorí, že čoraz väčšiu časť toho, čo na internete vidíme, tvoria automaty a AI, nie ľudia, až sa skutočná interakcia s človekom stáva výnimkou. Vidím to každý deň a smeruje to tam čoraz viac.

INTERNET JE DNES HRA PLNÁ NPC

Pred rokom som napísal, že internet mi čoraz viac pripomína online hry z prelomu tisícročí. Človek tam vidí v drvivej väčšine umelý obsah a s reálnymi ľuďmi interaguje málokedy.

Odvtedy sa to len zrýchlilo. Väčšina toho, čo na internete vidíte, už je alebo čoskoro bude AI-generovaná: text, obrázky, videá, profily, komentáre. Postavy aj obsah. Presne ako NPC v hre, teda non-player character: postava, ktorú neovláda človek. Vyzerajú ako hráči, ale nie sú.

ISTOTU UŽ NIKDY NEBUDEŠ MAŤ

V tých starých hrách sme mali jednu takmer istotu. Keď bol niekto označený ako reálny hráč, väčšinou to tak aj bolo.

Tá istota je preč. Dnes si pri ničom online nemôžete byť istý, že na druhej strane je človek. Pri texte, pri hlase, pri tvári na videu. Pri ničom.

A tá istota sa nevráti. Nech príde akýkoľvek nástroj na overovanie, vždy bude existovať nástroj, ktorý ho oklame.

UBÚDA PRÁCE NA OBRAZOVKE POČÍTAČA

Je tu druhá sila, tichšia. Desiatky percent pracovných miest sú dnes naviazané na rutinnú prácu pri počítači. Veľká časť z nej sa automatizuje.

Nie všetci títo ľudia si nájdu inú prácu v online priestore. Časť z nich skončí inde, v práci, ktorá je mimo počítača, v reálnom svete.

To samo osebe je posun do offline. Nie z presvedčenia, že offline svet je lepší, ale preto, že práce v online svete už nebude toľko.

ČO OSTANE VZÁCNE: PRIMÁRNY ZDROJ

Keď je väčšina obsahu umelá, vzácne ostane jediné: skutočná ľudská skúsenosť. Niečo, čo niekto naozaj zažil, premyslel a napísal sám.